钦定古今图书集成/理学汇编/学行典/第087卷 > 《师古斋箴》前人
## 钦定古今图书集成/理学汇编/学行典/第087卷 > 《师古斋箴》前人

师古斋者，予学子连江陈子晟读书之所也。子晟今人也。其曰师古者何？志所存也。志之所存奈何？事不师古，则苟焉而已。言之必弗详也，行之必弗精也。弗精且详，则灭裂之弊生，而颓惰之气胜矣。能师古，则反是。然则所谓古者何？古之书也，古之道也，古之心也。道存诸心，心之言形诸书，日诵之，日履之，与之俱化，无闲古今也。若曰专溺辞章之闲，上法周汉，下蹴唐、宋，美则美矣，岂师古者乎？子晟春秋方盛，为《古文辞》，水涌而山出，荐绅先生交誉之，予恐其或偏也，为之箴曰：

尔欲师古，古何所师？法言大训，日星昭垂。尔绎尔思，
志须刻苦。欲禔其身，必入其户。中唐坦然，由户及庭。
有宧有奥，以次而升。惟学亦然。惧画于浅。日造其深，
所见乃远。人己两尽，方为极功。毋局于文，一偏之攻。
此谓师古，古训是式。我作《尔箴》，服之无斁。